Arne Melchior (CD), 2000-02-03:
De meget miljøbevidste tyskere interesserer sig ligefrem for, hvor de spisesteder og bosteder, de frekventerer, gør af deres affald.
Og Danmark er her i spidsen, og det skal vi blive ved med at være.
Det er et af vore fine attraktionsmomenter.
Hr. Sohn nævnte, at der ikke kun skal gøres noget ved Øresundsregionen. Det er da helt rigtigt.
Der er også noget, der hedder Fyn og Jylland.
Der er også noget, der hedder Bornholm.
Der er også noget, der hedder Lolland-Falster.
Det er derfor, regionerne er så vigtige.
Og til hr. Sohn vil jeg sige: Læg mærke til, at regeringen har planer om at nedskære sin investering i regionernes fremtidige arbejde, og det er bl.a. nogle af de ting, vi skal nå at gøre op med inden næste finanslov.
Det er for, at det ikke skal være skævvredent, men at det skal være hele Danmark, der skal tages hensyn til.
Så vil jeg gerne sige med adresse til hele regeringen og
især de to ministre, der har været her under hele debatten, at når jeg taler om investering og ikke støtte til turisterhvervene, så er det fordi, jeg er helt opmærksom på, at det skal være en forretning.
Erhvervsministeren nævnte, at det ville koste en halv milliard at sætte momsen ned til 15 pct. for hotelovernatninger.
Jeg er også tilhænger af differentieret moms, vil jeg sige til hr. Sohn.
Vi har altså fået regnemaskiner, og alverdens lande kan finde ud af differentieret moms.
Det skulle Told og Skat snart ikke have lov til at blokere mere.
Men også uden det kan vi altså nedsætte den, og så bliver der sagt: Netto koster det en halv milliard kroner.
Det vil jeg påstå er forkert regnet ud.
Det kan jo kun være et gæt, et slag på tasken.
Jeg vil hævde, at det vil give seks- eller tidobbelt bonus i finansministerens, skatteministerens kasser, hvis vi gør noget i den retning,
men det har vi jo nu hele 9 måneder til at lave beregninger af.
Det er klart, det skal være forretning.
Så er det også korrekt, som hr. Sohn var inde på, at turisme er oplevelser.
Det er det, folk går efter, og der er miljøet en del af det.
Alene 2 timer på et godt museum kan man jo både blive træt i fødderne og i øjnene og i hjernen af, så det er helt, som det skal være. Må jeg så slutte med at sige tak.
Jeg vil gerne sige tak for samarbejdet med at frembringe denne tekst.
Jeg vil gerne sige tak for debatten, som den er forløbet i dag.
Og jeg vil gerne sige til ministrene, at Amtsrådsforeningens formand i dag i Børsen skriver, at det må være regeringens ansvar at tage initiativet til en ny redegørelse.
Det kan ikke gå hurtigt nok.
Det siger altså amtsborgmesteren nede i det sønderjyske på hele Amtsrådsforeningens vegne, så det er altså samme idé, vi har haft med denne tekst, vi nu får vedtaget.
Og jeg vil gerne til slut pointere, at det, der er foregået så dejligt her i salen i dag, kun er et startskud.
Det er ikke et punktum.
Det er et startskud til en proces, der nu skal tage sin begyndelse.
For første gang i 6 år skal vi have gennemdrøftet og belyst alle disse ting igen, og så glæder jeg mig enormt til debatten, vi får til efteråret, når redegørelsen foreligger, og til den tid, vil jeg sige til de kære medordførere, er der jo dobbelt taletid, nemlig når det er debat om en redegørelse.